ส่งออกจีนรุ่งช่วยหุ้นทั่วโลก
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

ไทยบวกต่างชาติพลิกซื้อหุ้นพลังงาน
CLSAเชียร์รับเหมาเน้นSCCSTEC
โพสต์ทูเดย์ — ส่งออกจีนโตเกินคาด เรียกความเชื่อมั่นเศรษฐกิจโลกฟื้น ตลาดเอเชียแรง ไทยวิ่ง 6.80 จุด ต่างชาติซื้อ 75 ล้าน CLSA เชียร์ซื้อ STECSCC
ตลาดหุ้นเอเชียมีทั้งบวกและลบคละกัน โดยหุ้นจีนดีดขึ้นแรงโดดเด่น 2.78% และตลาดฮ่องกงพลิกจากติดลบกลับมาบวก 133 จุด หรือ 0.69% ส่วนหุ้นไทย ปิดที่ 764.21 จุด เพิ่มขึ้น 6.80 จุด หลังจากต่างชาติกลับมาซื้อสุทธิ 75 ล้านบาท แต่ขายหุ้นในตลาด เอ็ม เอ ไอ ถึง 171 ล้านบาท 
นักวิเคราะห์จาก บล.เคจีไอ (ประเทศไทย) เปิดเผยว่า ดัชนีหุ้นทั่วภูมิภาคพุ่งขึ้นในช่วงบ่ายอย่างแข็งแกร่งเป็นผลมาจากการที่ประเทศจีนได้ประกาศตัวเลขเศรษฐกิจเดือน พ.ค. ออกมาดีมาก โดยเฉพาะการส่งออกเติบโตมากถึง 50% ขณะที่ตลาดคาดว่าจะโตประมาณ 30% 
ทั้งนี้ ตัวเลขส่งออกจีนออกมาดีมาก ทำให้นักลงทุนมีความหวังว่า เศรษฐกิจจีนจะช่วยค้ำยันเศรษฐกิจโลกให้ดีขึ้น และช่วยลดทอนความวิตกกังวลจากปัญหาหนี้ของยุโรปลงได้ และทำให้ความต้องการซื้อสินค้าโภคภัณฑ์เพิ่มขึ้นด้วย ส่งผลให้ราคาหุ้นกลุ่มพลังงานและปิโตรเคมี และถ่านหินดีดตัวขึ้นอย่างมากวันที่ 9 มิ.ย.
นอกจากนี้ การที่สถาบันจัดอันดับเครดิต มูดี้ส์ อินเวสเตอร์ เซอร์วิส ปรับเพิ่มความแข็งแกร่งทางการเงินของธนาคารกรุงไทย (KTB) ก็จุดประเด็นหุ้นกลุ่มธนาคารพาณิชย์ขึ้นยกแผง 
“ข่าวดีทั้งสองเรื่อง น่าจะทำให้ดัชนีหุ้นขึ้นไปได้อีก ให้แนวรับที่ 760 จุด และแนวต้าน 770 จุด” บล.เคจีไอ เปิดเผย
น.ส.ธีรดา ชาญยิ่งยงค์ ผู้ช่วยผู้อำนวยการอาวุโส ฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า หุ้นไทยปรับขึ้นตามภูมิภาคและการฟื้นตัวของภาคการส่งออกของจีน ซึ่งสามารถกลบข่าวความกังวลเรื่องวิกฤตหนี้ยุโรปได้เพียงระยะสั้น
“วันนี้ดัชนีจะเคลื่อนไหวในกรอบแคบ แม้ดัชนีดาวโจนส์ล่วงหน้าและราคาน้ำมันดิบล่วงหน้าจะบวกก็ตาม มองกรอบแนวต้านที่ 771 จุด และแนวรับที่ 756 จุด วิกฤตการเงินยุโรปยังเป็นประเด็นหลัก”
สำหรับกลยุทธ์แนะนำซื้อขายรายตัวระยะสั้น กลุ่มที่ได้ประโยชน์จากฟุตบอลโลก เช่น บริษัท แอดวานซ์ อินโฟร์ เซอร์วิส (ADVANC) บริษัท อาร์เอส (RS) หรือกลุ่มท่องเที่ยวอย่างบริษัท ไมเนอร์ อินเตอร์เนชั่นแนล (MINT) 
ด้าน CLSA คงน้ำหนักการลงทุนหุ้นกลุ่มวัสดุก่อสร้าง มากกว่าตลาด และแนะนำซื้อหุ้น บริษัท ปูนซิเมนต์ไทย (SCC) ให้ราคา 250 บาท และบริษัท ซิโนไทย เอ็นจีเนียริ่งแอนด์คอนสตรัคชั่น (STEC) ให้ราคา 5.80 บาท เพราะคาดว่าความต้องการใช้ปูนในครึ่งปีหลังจะเติบโตแข็งแกร่ง 
บริษัท เอแคป แอ๊ดไวเซอรี่ (ACAP) เปิดเผยว่า วันที่ 9 มิ.ย. มีการซื้อขายหุ้นรายการใหญ่ (บิ๊กล็อต) จำนวน 3 รายการ จำนวน 25 ล้านหุ้น ราคาเฉลี่ย 7 บาท/หุ้น มูลค่ารวม 175 ล้านบาท ทำให้โครงสร้างผู้ถือหุ้นใหญ่เปลี่ยนแปลงไป หลัง ORIX CORPORATION ขายหุ้นที่ถืออยู่ทั้งหมด 20% ให้กลุ่มนายวิวัฒน์ วิฑูรย์เธียร จำนวน 12.80% ทำให้ถือเพิ่มเป็น 49.19% นายเอนก ปิ่นวนิชย์กุล ซื้อ 5.60% เป็น 10.32% และนายศฤงคาร สุทัศน์ชูโต ซื้อ 1.60% เป็น 6.39%